stanford-oval/wikipedia huggingface dataset:
אוביקוויטין
רקע

החלבון מפורק בתא בתהליך הנקרא Polyubiquitination, במהלכו מסומן החלבון באוביקוויטין ומפורק באמצעות קומפלקס הפרוטאזום, בתהליך תלוי ATP. פירוק של חלבון במערכת קורה בשני צעדים ברורים ורצופים. ראשית, סימון של חלבוני המטרה על ידי הוספת אוביקוויטין. בשלב השני, החלבונים המוצמדים לאוביקוויטין מוכרים על ידי פרוטאזום, ומפורקים. אוביקוויטין היא מולקולה קטנה במשקל 8 קילודלטון המורכבת מ-76 חומצות אמינו, והיא מאוד שמורה אבולוציונית בכל התאים האיאוקריוטים (היא זהה באדם ובשמר). האוביקוויטינציה של החלבון נעשית על ידי (E2 (ubiquitin-conjugating enzyme המקבל מולקולת אוביקוויטין שהופעלה על ידי (E1 (ubiquitin-activating enzyme. למולקולת האוביקוויטין הראשונה מוצמדות מולקולות אוביקוויטין נוספות, כך נוצרת שרשרת אוביקוויטין. מעבר מולקולת האוביקוויטין מ-E2 אל חלבון המטרה דורש מרכיב נוסף הנקרא (E3 (ubiquitin- ligase. ה-E3 הוא לעיתים חלבון בודד ועיתים קומפלקס רב חלבונים, בכל מקרה זהו המרכיב המכיר באופן ספציפי את החלבון המטרה ומזרז מעבר מולקולת האוביקוויטין מ-E2 לחלבון. חלבון שקשורה אליו שרשרת אוביקוויטין כאמור, מפורק על ידי הפרוטאזום, ותוצרי הפירוק חוזרים לתא לשימוש נוסף.
מערכת האוביקוויטין בשמרים מעורבת בתהליכים תאיים מרובים, כגון עמידות לעקה ושליטה בנזקים והתקדמות במחזור התא, הולכת אותות, ויסות של שעתוק, השתקה כרומוזומליות, ירושת המיטוכונדריה, דיפרנציאציה והתפתחות.
האוביקוויטין התגלה ואופיין במסגרת מחקר שערכו בסוף שנות השבעים אברהם הרשקו ואהרן צ'חנובר מהפקולטה לרפואה בטכניון, בשיתוף עם אירווין רוז מהמכון לחקר הסרטן בפילדלפיה. מחקר זה, שהביא לפריצת דרך בחקר הסרטן, מחלות ניווניות במוח ומחלות אחרות, זיכה את השלושה בפרס נובל לכימיה לשנת 2004.
לקריאה נוספת

גלית חמי וסופי שולמן, להמציא כל בוקר מחדש – סיפורה של החדשנות הישראלית, ידיעות ספרים, 2018, הפרק "המוציא להורג הנאור", עמ' 154–157
הערות שוליים

↑   גדעון לב, אוצר בתוך פח האשפה החלבוני: חוקרים ישראלים גילו מנגנון חיסוני חדש במקום מאוד לא צפוי, באתר הארץ, 5 במרץ 2025
↑  Kornitzer D, Ciechanover, A, Modes of regulation of ubiquitin-mediated protein degradation, J Cell Physiol, 2000, עמ' 182:1±11
| --- | --- |
בקרת זהויות :  NLI: 987007532181305171  GND: 4314848-7  LCCN: sh88001325  NDL: 01150217 
ערך זה הוא קצרמרבנושא ביולוגיה. אתם מוזמנים לתרום לוויקיפדיה ו.
תרשים סכמטי של האוביקוויטין
מחוז דרום (משטרה)

| --- | --- |

 פרטים
 מדינה:  ישראל ישראל
 שיוך:   משטרת ישראל
 סוג:  מחוז משטרתי
 פיקוד
 דרגת המפקד:    ניצב
 מפקד נוכחי:  חיים בובליל
מחוז דרום במשטרת ישראל הוא המחוז המשטרתי הגדול ביותר מבחינת השטח.
היסטוריה

עם הקמת מדינת ישראל הוחלט על הקמת ארבעה מחוזות משטרתיים: תל אביב, חיפה, נגב וגליל. ירושלים לא נכללה אז בגבולות החלוקה ולא היה ברור מה יהיה מעמדה. מחוזות תל אביב וחיפה החלו לפעול באופן מיידי, אך מחוזות הנגב והגליל לא הופעלו שכן אזורי אחריותם היו בשליטת הצבא שניהל בהם קרבות. עם שוך הקרבות התארגן מחוז הדרום של המשטרה והחל לפעול ממטה מחוז תל אביב ברחוב יונה הנביא 13 בתל אביב, תחת פיקודו של נחום זיו-אב שהיה מפקד מחוז תל אביב. באוגוסט 1949 עבר מטה המחוז לרמלה. המחוז כלל את נפת השפלה, בפיקוד אברהם לרמן, שהשתרע מחולון, לוד ורמלה בצפון עד רוחמה וניר עם בדרום. ביוני 1950 התחלף מפקד נפת השפלה ולתפקיד נכנס אריה ניר.
באוגוסט 1948 צורפה משטרת ירושלים למשטרת ישראל ועם כיבוש הנגב קיבלה מחוז ירושלים את האחריות על אזור הדרום עד אילת. בשנת 1950 הועברה נפת השפלה לאחריות מחוז ירושלים. בשנת 1953 הוקמה נפת הנגב של המשטרה והיא הוכפפה למחוז ירושלים.
בשנת 1954 הוקם מחוז מרכז, אליו הועברה נפת השפלה. אולם בשנת 1958 פורק המחוז והוא הוכלל ברובו במחוז ירושלים, שכונה מעתה גם "המחוז הדרומי" ועם הזמן נודע בלעדית כ"מחוז דרום". בשנות ה-60 כלל המחוז ארבע נפות: נפת הנגב, נפת ירושלים, נפת פ"ת ונפת רמלה-לוד. בשנת 1981 הוקם מחוז מרכז מחדש ונפותיו נגרעו ממחוז דרום. בשנת 1991 הוקם מחוז ירושלים ואזור ירושלים נגרע מאחריות המחוז הדרומי.
מרחבי המחוז > מרחב נגב

תחנת באר שבע
תחנת נתיבות
תחנת עיירות (על ידי מחלף שוקת). מעניקה שירות ליישובים חורה, עומר, מיתר, לקייה והפזורה הבדואית שסביבם.
תחנת ערד
תחנת אופקים
תחנת רהט
תחנת דימונה
תחנת שגב שלום והפזורה הבדואית וסביבתם, כמו גם ל-17 יישובים במועצות נאות חובב, נווה מדבר, רמת נגב.
תחנת ערוער. מעניקה שירות ליישובים ערערה בנגב, כסייפה, וכן לפזורות כביש 25 וכביש 80.
ימ"ר נגב שמקום מושבה בבאר שבע.
יחידת מג"ן (מודיעין גבולות נגב) – יחידת עילית משטרתית ייעודית למאבק בנגע הברחות הסמים ואמצעי הלחימה הלא חוקיים בגבולותיה הדרומיים והמזרחיים של מדינת ישראל.
מרחבי המחוז > מרחב לכיש

תחנת אשדוד
תחנת אשקלון
תחנת קריית גת
תחנת קריית מלאכי
תחנות שדרות
גן יבנה, נקודת משטרה
כוללת את ימ"ר מרחב לכיש, שמקום מושבה באשדוד.
מרחבי המחוז > מרחב אילת

תחנת אילת
נקודת מצפה רמון
יחידת יואב

יחידת יואב היא יחידה מחוזית הפועלת במחוז דרום ומחזיקה בשני תפקידים כאשר תפקידה הראשון של היחידה עוסק בפח"ע, הפרות סדר, ומאבק בפשיעה חמורה.
תפקידה השני של היחידה הוא תיאום, הנחיה ואינטגרציה של הגופים הממשלתיים הפועלים לאכיפת דיני מקרקעין תחת ארגון וניהול משטרת ישראל.
היחידה מונה כ-200 לוחמים שבראשם עומד מפקד יחידה בדרגת ניצב משנה (נצ"מ).
היחידה מורכבת מארבע זרועות מבצעיות של לוחמים:
זרוע רקיע – האמונה על הפעלת רחפנים ותיעוד מבצעי בשטח.
זרוע האופנועים – שוטרים רכובים שייעודם לחימה בתופעת הבריונות בכבישי הדרום ובנושא הפשיעה החמורה.
הזרועות המבצעיות – שתי זרועות מבצעיות של לוחמים אשר מונות 6 צוותים שמתמחים במגוון פעולות סיכול אכיפה ופשיעה במחוז הדרומי.
היחידה לקחה חלק באירועים רבים ביניהם: אירוע הפרות סדר קשים, הריסות ואיטום בתי מחבלים, אבטחת ביקורי נשיאי ארצות הברית אובמה וביידן, פינוי הכפר אום אל-חיראן, תפיסות אמצעי לחימה (אמל"ח), איתור מעבדות וחממות סמים, מרדפים אחרי בריוני תנועה בכבישי הדרום, סיוע לשב"כ במעצרים וחיפושים על יעדים ולחימה בטרור.
במהלך מלחמת חרבות ברזל אשר נפתחה בעקבות מתקפת הפתע על יישובי עוטף עזה ודרום הארץ לקחו חלק לוחמי יחידת יואב בסיכול חוליות מחבלים בצומת נתיבות, העיר שדרות ויישובי העוטף.
יחידת יואב של מחוז הדרום
חטיבת סה"ר

חטיבת סה"ר (ראשי תיבות של סדר ציבורי, הגנה וריבונות) היא יחידה במחוז דרום של משטרת ישראל שנועדה לשמש ככוח עצמאי, ותפקידה להעניק מענה ראשוני באירועים ביטחוניים. החטיבה הוקמה על רקע ההבנה שנוצרה לאורך השנים מלקחי הפעילות המבצעית של מחוז דרום, כי יש צורך בחיזוק היכולת להתמודד עם אירועים רב-זירתיים והתחדדה לאחר טבח שבעה באוקטובר, שהדגישה את חשיבות כוחות המשטרה כמגיבים ראשונים לאירועים מסוג זה.
היחידה מונה כ-250 לוחמים שבראשם עומד מפקד יחידה בדרגת ניצב משנה (נצ"מ).
היחידה מורכבת משלוש זרועות מבצעיות של לוחמים:
זרוע מרכזית – האמונה על הפעלת בעלי תפקידים מיוחדים: מפעילי רחפנים, פרשים, כלבנים וניוד.
זרוע לכיש – צוותי לוחמים הנותנים מענה לאירועים בגזרת מרחב לכיש.
זרוע נגב – צוותי לוחמים הנותנים מענה לאירועים בגזרת מרחב נגב.
מפקדי המחוז

|  | שם | תקופת כהונה | הערות |
| --- | --- | --- | --- |
| 1 | ישורון שיף | 1948–1949 | במקביל, מפקד מחוז ירושלים, ולימים סמפכ"ל המשטרה |
| 2 | לוי אברהמי | 1949–1958 | במקביל, מפקד מחוז ירושלים |
| 3 | יואב פלג | 1958–1961 | במקביל, מפקד מחוז ירושלים, ולימים מנכ"ל משרד המשטרה |
| 4 | שאול רוזוליו | 1961–1970 | לימים מפכ"ל המשטרה |
| 5 | דוד עופר | 1970–1972 |  |
| 6 | אהרן שלוש | 1972–1973 |  |
| 7 | חיים תבורי | 1973–1975 | לימים מפכ"ל המשטרה |
| 8 | אריה איבצן | 1975–1981 | לימים מפכ"ל המשטרה |
| 9 | יהושע כספי | 1981–1984 |  |
| 10 | אברהם תורג'מן | 1984–1985 |  |
| 11 | רחמים קומפורט | 1985–1990 |  |
| 12 | רפי פלד | 1991–1992 | לימים מפכ"ל המשטרה |
| 13 | יהודה וילק | 1993 | לימים מפכ"ל המשטרה |
| 14 | שמעון לוי | 1993–1996 |  |
| 15 | יאיר יצחקי | 1996–1997 |  |
| 16 | דני ברינקר | 1997–2000 | לימים סמפכ"ל המשטרה מנכ"ל המשרד לביטחון הפנים |
| 17 | יצחק אהרונוביץ' | 2000–2002 | לימים סמפכ"ל המשטרה והשר לביטחון הפנים |
| 18 | משה קראדי | 2002–2004 | לימים מפכ"ל המשטרה |
| 19 | דודי כהן | 2004 | לימים מפכ"ל המשטרה |
| 20 | אורי בר-לב | 2004–2008 |  |
| 21 | יוחנן דנינו | 2008–2011 | לימים מפכ"ל המשטרה |
| 22 | יוסי פריינטי | 2011–2012 |  |
| 23 | יורם הלוי | 2012–2016 |  |
| 24 | דוד ביתן | 2016–2018 | לימים סמפכ"ל המשטרה |
| 25 | מוטי כהן | 2018–2019 | לימים ממלא מקום מפכ"ל המשטרה |
| 26 | יורם סופר | 2019–2021 |  |
| 27 | פרץ עמר | 2021–2023 | לימים מפקד מחוז תל אביב |
| 28 | אמיר כהן | 2023– 2024 |  |
| 29 | חיים בובליל | 2024–מכהן |  |
הערות שוליים

↑  חיל המשטרה של מדינת ישראל מתארגן, דבר, 25 במאי 1948
↑  רחובות, דבר, 9 במרץ 1949
↑  מטה משטרת מחוז הדרום עבר לרמלה, חרות, 24 באוגוסט 1949
↑  קובלים על מיעוט פעולה נגד הסתננות, דבר, 30 ביוני 1949
↑  אנשים ומוסדות, דבר, 9 ביוני 1950
1 2  המשטרה תמשיך להרחיק מסתננים, חרות, 31 ביולי 1950
↑  נפת הנגב צורפה למשטרת ירושלים, על המשמר, 26 בנובמבר 1953
↑  שינויים מרחיקי לכת בפיקוד המשטרה, חרות, 25 באוגוסט 1958
↑  יחיאל לימור, שיטת סיור מניעה לילי הפעילה משטרת מחוז דרום, מעריב, 3 במאי 1966
1 2  יחידת יואב, באתר משטרת ישראל
↑  "הבדואים שלפו אקדח ורדפו אחרינו. נסעתי על 200 קמ"ש", באתר ‏מאקו‏, 8 באוגוסט 2023
↑  תיעוד לא נתפס: בנסיעה על אופנוע - שוטר מחסל מחבלים נוסעים ברכב ליד נתיבות, באתר ישראל היום, 9 באוקטובר 2023
| --- | --- |
בקרת זהויות :  NLI: 987007574198505171 
תחנת העיר אשדוד ומרחב לכיש
פאצ' מדים של חטיבת סה"ר
טוקניזם

טוקניזם (Tokenism) הוא הכללה סמלית בלבד של נציגי קבוצות מיעוט, לא מתוך כוונה לתת להן הזדמנות שווה, אלא מתוך כוונה להסתיר את המציאות וליצור מצג שווא של שוויון בתוך מקום עבודה או בהקשר אחר, בעיקר על מנת שלא להיות מואשמים כמקדמים של אפליה.
בפוליטיקה

בפוליטיקה, האשמות בדבר טוקניזם עלולות לעלות כאשר מפלגה פוליטית מסוימת בוחרת מועמד/ת מסוים/ת מקבוצות באוכלוסייה שאין להן ייצוג נאות בחברה, כגון נשים או אנשים מקבוצות מיעוט מסוימות, בבחירות המקומיות שבהן אין לאותה המפלגה סיכוי לזכות ברוב הקולות, כאשר המפלגה לא עושה מאמץ אמיתי לוודא שלאותו/ה המועמד/ת תהיה הזדמנות שווה להתמודד בבחירות היותר קריטיות או בבחירות שבהן מרבית הסיכויים הם שהמועמד מטעם המפלגה צפוי לזכות בבחירות. בבחירות המקומיות או הארציות שבהן המועמד מטעם המפלגה צפוי לזכות בבחירות, לרוב המפלגה תבחר במקום זאת מועמד שמשתייך לקבוצת האוכלוסייה הדומיננטית בחברה.
התוצאה הסופית של גישה זו היא שרשימת המועמדים של המפלגה מספקת רק מראית עין של גיוון ושוויון, בעוד שבפועל המועמדים שמשתייכים לקבוצת הרוב בחברה נותרים מיוצגים יתר על המידה בהנהגה של אותן המפלגות לאחר הבחירות – ובשל כך בפועל אין התקדמות מהותית להכללה גדולה יותר של קבוצות באוכלוסייה שאין להן ייצוג נאות בחברה ובפוליטיקה.
בסיפורת

בסיפורת טוקניזם מתקיים כאשר נוהגים לשלב דמות מסוימת ששונה מהנורמה המקובלת באותה החברה. דמות מסוג זה לרוב תהיה ממוצא אתני אחר (כלומר אדם ממוצא שחור, היספני או אסיאתי), אדם מדת אחרת, אדם עם נטייה מינית אחרת (בדרך כלל הומוסקסואל או לסבית) או אדם ממגדר אחר (בדרך כלל דמות נשית בחבורה שכוללת בעיקר גברים). דמויות אלו הן בדרך כלל דמויות רקע, ובשל כך לרוב אינן מגלמות תפקיד מרכזי בעלילת הסיפור.
טוקניזם במדיה

הטוקניזם מופיע בסוגי מדיה רבים, מהופעות בטלוויזיה של דמויות אמיתיות או בדיוניות ועד דמויות קומיקס. הטוקניזם במדיה נתפס לרוב בצורה שלילית על ידי קהילות המיעוט וכניסיון להציג את הקהילות בדרך רדודה או מוחצנת מדי, ובכך מונע הטוקניזם גיוון אמיתי.
דמות הטוקן במדיה לרוב מובאת כדמות המחליפה דמות "לבנה" ולא כדמות מקורית ואורגנית בתוך הסיפור עצמו. סיפור הרקע והתנהגות הדמות לא עמוקות ומספיקות בשביל להציג את המיוחדות של הדמות ותרבות המיעוט שהיא מייצגת.
בתקשורת האמריקאית נראה לרוב סיפורי הצלחה, המיוחסים לדמויות מקהילת מיעוט, החווים מעבר "מעוני לאושר" (rags to riches). סיפורים כאלו מדגישים נרטיב קפיטליסטי שלפיו כל מי שעובד מספיק קשה יוכל להגשים את החלום האמריקאי.
אנשים ממוצא אתני שונה מוצגים כדמות ראשית בסיפורים אלו במטרה לקדם את האידאולוגיה הנאו-ליברלית הגורסת ש"אם הוא יכול לעשות את זה אז גם אתה יכול", וממעיטה בקיומם של מכשולים חברתיים בדרך להשגת המטרה.
דוגמה לייצוג טוקניסטי במדיה האמריקאית הוא טד ויליאמס (Ted Williams) – מגיש רדיו כהה עור, אשר נקלע לבעיות כלכליות בעקבות צריכת סמים ואלכוהול. בינואר 2011, ויליאמס זכה לתשומת לב תקשורתית נרחבת כאשר ריאיון שצולם בתקופה שבה היה חסר בית הפך ויראלי לאחר שפורסם ביוטיוב. בן לילה, טד הפך לסמל האמריקאי שדוגל בעבודה קשה והתמדה כמנבא צמיחה והצלחה. סיפורים כמו של טד ויליאמס מנכיחים את מיתוס המריטוקרטיה ומעבירים את האחריות מהאליטה העשירה אל האינדיבידואל עצמו.
בתוכנית "סאות' פארק", הדמות "טוקן בלאק" היא פרודיה על סטריאוטיפים של שחורים ובני קבוצות מיעוט אחרים בחברה האמריקנית שמופיעים בסדרות טלוויזיה. דמות זו היא אחת מהתושבים העשירים ביותר בסאות' פארק. שמו בתרגום חופשי מאנגלית הוא "השחור הסמלי".
הערות שוליים

↑  Jeffrey S. Podoshen, Akon E. Ekpo, Oluwatoniloba “Toni” Abiru, Diversity, tokenism, and comic books: Crafting better strategies, Business Horizons 64, 2021-01-01, עמ' 131–140 doi: 10.1016/j.bushor.2020.10.006
↑  Megan Ruby, Tokenism, Brill, 2020-11-28, ISBN 978-90-04-44483-6. (באנגלית)
ערך זה הוא קצרמרבנושא סוציולוגיה. אתם מוזמנים לתרום לוויקיפדיה ו.
כיול (סטטיסטיקה)

כיול הוא מונח בסטטיסטיקה המתייחס לשני סוגים עיקריים של בעיות הסקה סטטיסטית. כיול יכול להתייחס ל:
תהליך הפוך לרגרסיה, שבו במקום לחזות ערך של משתנה תלוי בעתיד על סמך משתנים מסבירים ידועים, משתמשים בתצפית ידועה של המשתנה התלוי כדי לחזות את הערך המתאים של המשתנה המסביר.
שיטות בסטטיסטיקה של סיווג לחישוב הסתברויות להשתייכות למחלקות שונות, המעריכות את אי-הוודאות של שיוך תצפית חדשה לכל אחת מהמחלקות הקיימות.
בנוסף, כיול משמש בסטטיסטיקה גם במשמעותו הכללית. לדוגמה, כיול של מודל מתייחס להסקה בייסיאנית על ערכי הפרמטרים של מודל מסוים בהינתן קבוצת נתונים, או באופן כללי יותר, לכל סוג של התאמת מודל סטטיסטי. כפי שפרופסור פיליפ דאויד ניסח זאת: "חזאי (מודל) נחשב לכיול טוב אם, למשל, מתוך האירועים שלהם הוא משייך הסתברות של 30 אחוזים, בטווח הארוך 30 אחוזים מהם אכן מתרחשים".
במודלים של למידת מכונה, במיוחד ברשתות נוירונים, נמצא שמודלים עם יכולת חיזוי גבוהה עלולים להיות מכויילים בצורה גרועה, כלומר, ההסתברויות שהם מספקים אינן משקפות את התדירות האמיתית של האירועים. לכן, כיול המודל הוא שלב חשוב בהבטחת אמינות התחזיות, במיוחד ביישומים קריטיים כמו רפואה או נהיגה אוטונומית.
כיול בסיווג

בבעיות סיווג, כיול מתייחס להערכת רמת הוודאות של המודל בנוגע לשיוך תצפיות למחלקות שונות. מסווגים סטטיסטיים רבים יכולים להבחין היטב בין מחלקות, אך עדיין לספק הסתברויות לא מכויילות, כלומר, הסתברויות שהן רחוקות מההסתברויות האמיתיות של המחלקות. מטרת הכיול היא להתאים את ההסתברויות כך שישקפו את השכיחויות האמיתיות של המקרים בעולם האמיתי.
קיימות מספר שיטות לכיול מסווגים:
רגרסיה איזוטונית (Isotonic regression) – שיטה לא פרמטרית אשר מתאימה את ההסתברויות בעזרת התאמת עקומה מונוטונית לנתוני האימון.
כיול פלאט – רגרסיה לוגיסטית המשמשת לתיקון ההסתברויות שמסווגים מחזירים.
כיול דיריכלט – שיטה המרחיבה את כיול פלאט למקרים רב-מחלקתיים על ידי שימוש בהתפלגות דיריכלט.
חלוקה לבינים בייסיאנית (BBQ) – שיטה שמחלקת את תחום ההסתברויות לבינים ומתקנת כל ביניה בנפרד על פי שיקולים בייסיאניים.
כיול בטא – הרחבה של כיול פלאט המשתמשת בהתפלגות בטא במקום בהתפלגות לוגיסטית.
הערכת הכיול נעשית באמצעות מדדים שונים, כגון שגיאת הכיול הצפויה (ECE), שגיאת הכיול האדפטיבית (ACE), ו-מדד הכיול המשוער (ECI), אשר מספקים תובנות על איכות הכיול של המודל. מדדים אלו מסייעים בזיהוי נטיות של המודל להערכת יתר או חסר של ההסתברויות.
כיול בניבוי ותחזיות

בחיזוי מדד בריאר (Brier score) משמש לעיתים להערכת דיוק התחזיות, תוך בדיקת עד כמה ההסתברויות המשויכות משקפות את תדירות התרחשותן בפועל. פיליפ אי. טטלוק השתמש במונח "כיול" בהקשר זה בספרו "Superforecasting" משנת 2015. מונח זה שונה ממושגים כמו דיוק ורמת הבחנה. לדוגמה, כפי שציין דניאל כהנמן, "אם לכל האירועים שהתרחשו שויכה הסתברות של 0.6 ולכל האירועים שלא התרחשו שויכה הסתברות של 0.4, הכיול שלכם מושלם אך ההבחנה שלכם גרועה". במטאורולוגיה, בפרט בנוגע לחיזוי מזג אוויר, קיימת שיטת הערכה קשורה הנקראת "כושר התחזית" (forecast skill).
דוגמה

אחת הדוגמאות לכיול היא תיארוך חפצים תוך שימוש בעדויות ניתנות לצפייה, כגון טבעות עצים בדנדרוכרונולוגיה או פחמן-14 בתיארוך רדיומטרי. במקרה זה, התצפיות נגרמות על ידי גיל החפץ המתוארך, ולא להפך, והמטרה היא להשתמש בשיטה להערכת גילאים על בסיס תצפיות חדשות. הבעיה היא האם יש לבנות את המודל כך שימזער את השגיאה בתצפית או את השגיאה בגיל. שתי הגישות יניבו תוצאות שונות, והפער ביניהן יגדל ככל שהמודל ישמש לאקסטרפולציה מעבר לטווח הנתונים הידועים.
הערות שוליים

↑  Cook, Ian; Upton, Graham (2006). Oxford Dictionary of Statistics. Oxford: Oxford University Press. ISBN 978-0-19-954145-4.
↑  Dawid, A. P (1982). "The Well-Calibrated Bayesian". Journal of the American Statistical Association. 77 (379): 605–610. doi:10.1080/01621459.1982.10477856.
↑  B. Zadrozny and C. Elkan, Transforming classifier scores into accurate multiclass probability estimates. In: Proceedings of the Eighth International Conference on Knowledge Discovery and Data Mining, 694–699, Edmonton, ACM Press, 2002.
↑  Naeini MP, Cooper GF, Hauskrecht M. Obtaining Well Calibrated Probabilities Using Bayesian Binning. Proceedings of the . AAAI Conference on Artificial Intelligence AAAI Conference on Artificial Intelligence. 2015;2015:2901-2907.
↑  Meelis Kull, Telmo Silva Filho, Peter Flach; Proceedings of the 20th International Conference on Artificial Intelligence and Statistics, PMLR 54:623-631, 2017.
ג'ון סטיוארט (קומיקס)

| --- | --- |

הגרין לנטרן ג'ון סטוארט, כפי שהופיע על עטיפת החוברת Justice League Vol.4 #6 מאוקטובר 2018, אמנות מאת אלחנדרו סנצ'ז.
 סוג:  גיבור-על
 הוצאה לאור:  DC קומיקס
 הופעה ראשונה:  גרסת תור הארד: Green Lantern Vol.2 #87 (ינואר 1972) גרסת ה-52 החדשים: Green Lantern Corps Vol.3 #1 (נובמבר 2011)
 יוצרים:  דניס אוניל, ניל אדמס
 גילום הדמות:  ארון פייר, "לנטרנים"
 מידע
 שם אמיתי:  ג'ון סטוארט
 כינויים:  "מאסטר בילדר"
 סטטוס:  פעיל
 מקום לידה:  דטרויט 
 גזע:  אדם
 מין:  זכר
 מקצוע:  חייל, אדריכל, גיבור-על, קצין
 כוחות:  בעל טבעת כוח מכוכב הלכת אואה המאפשרת לו ליצור שדות כוח ירוקים בכוח הרצון
 חבר בקבוצה:  חיל הפקחים הירוקים
 חבר לשעבר בקבוצה:  ליגת הצדק דארקסטארס שבט אינדיגו חיל הנחתים האמריקני
 אזרחות:  ארצות הברית 
 דמויות קשורות
 משפחה:  קאטמה טוי (אישה, מתה)
 אויבים:  Fatality 
 
ג'ון סטוארט (באנגלית: John Stewart) הוא דמות בדיונית של גיבור-על הידוע כגרין לנטרן של תור הארד, שמופיע בחוברות הקומיקס שבפרסומה של חברת DC קומיקס. הדמות הופיעה לראשונה בחוברת Green Lantern Vol.2 #87 מדצמבר 1971, והיא נוצרה בידי הכותב דניס אוניל והמאייר ניל אדמס. סטוארט גויס לחיל הפקחים הירוקים ככוח תגבור נוסף לגרין לנטרן מתור הכסף האל ג'ורדן, לאחר שגאי גרדנר לא היה זמין עקב פציעה.
סטוארט הוא השני מבין חברי החיל של סקטור הארץ שמופיע ללא מסיכה, והוא גיבור-העל השחור הראשון בתולדות חברת DC קומיקס (הפנתר השחור, גיבור-על של חברת מארוול קומיקס, נוצר בשנת 1966). הוא כיכב במיני סדרה "גרין לנטרן: מוזאיקה" משנים 1992–1993 והופיע בתפקיד הגרין לנטרן הראשי בחוברות Green Lantern Vol.2 #182-200, כשהאל ג'ורדן ויתר על מקומו בשנים 1984–1986, באירועים שקדמו לאירועי המשבר בעולמות האינסופיים.
דמותו של ג'ון סטוארט מדורגת במקום ה-55 ברשימת גיבורי-העל הגדולים, לפי אתר IGN. פופולריותו גדלה במיוחד לאחר שידורה של ליגת הצדק: סדרת האנימציה והמשכה "ליגת הצדק ללא גבולות" בין השנים 2001–2006. קיימים אזכורים שונים לדמות בסדרות טלוויזיה ואנימציה נוספות, האחרונה שבהן "החץ". בפרק הקרוסאובר "עולמות אחרים", הפלאש של ארץ-90 מציין שג'ון דיגל משמש כגרין לנטרן בעולמו. זאת ועוד, בפרק "ספרטן" בעונה השביעית מצוין כי שם אביו המאמץ הוא גנרל רוי סטוארט. לבסוף, בפרק סיום הסדרה נופל אובייקט מסתורי על כדור הארץ, וכשדיגל מוצא אותו מתגלה בפנים טבעת כוח זוהרת בירוק. את דמותו של ג'ון סטוארט בסדרת הלייב אקשן "לנטרנים" יגלם השחקן ארון פייר.
ביוגרפיה בדיונית > השנים הראשונות

ג'ון סטוארט היה ארכיטקט ונחת לשעבר שנבחר בידי שומרי היקום ככוח גיבוי לגרין לנטרן האל ג'ורדן לאחר שגאי גרדנר נפצע אנושות בתאונה. ג'ורדן התנגד למינוי זה משום גישתו הלוחמנית של סטוארט לדמויות סמכותיות, אך שומרי היקום עמדו בהחלטתם.
משימתו הראשונה של סטוארט החלה רע, כאשר הוא התבקש להגן על פוליטיקאי גזעני, והוא ניצל הזדמנות של מניעת אסון כדי להביכו בפומבי. עד מהרה, סטוארט הוכיח את ערכו כאשר רוצח שכיר ירה לעבר הפוליטיקאי. בזמן שסטוארט נראה בתחילה מנוע מלהציל את הפוליטיקאי - מה שגרם לג'ורדן לפעול - הוא היה זה שמנע ירי של שוטר באותו אירוע. לדבריו של סטוארט, כל אותו מאורע היה מבוים ונועד להשיג לפוליטיקאי תמיכה פוליטית. בסיומה של הרפתקה זו, ג'ורדן הסיק כי סטוארט הוא בחירה מצוינת לתפקיד ככלות הכל.
למשך זמן מה, סטוארט החליף את מקומו של ג'ורדן כגרין לנטרן כשזה לא היה זמין, כולל במשימות של ליגת הצדק.
לאחר שג'ורדן ויתר על תפקידו בשנות ה-80, שומרי היקום בחרו בסטוארט לתפקיד באופן מלא. סטוארט מילא את התפקיד למשך מספר שנים, בהן נישא לקאטמה טוי, חייזרית מכוכב הלכת קוֹרוּגר שהוצב עליה לאמן אותו בשימוש בטבעת הכוח. קאט וסטוארט שירתו בחיל יחד עם ג'ורדן, קילווג, אריסיה, סאלאאק וחייזרים אחרים.
לאחר שטבעתו של סטוארט רוקנה מכוח בידי סינסטרו, וקאטמה טוי נרצחה בידי כוכב ספיר שנטרפה עליה דעתה, חייו של סטוארט החלו להתרסק. בתחילה, הוא הואשם על לא עוול בכפו ברציחתה של קרול פריס, האלטר-אגו של כוכב ספיר, וכן בגנבה בידי דרום נאמבּיה (מדינה בדיונית בסגנון דרום אפריקה שבתקופת האפרטהייד). הוא נכלא ועונה בדרום נאמביה למשך שבועות רבים, והצליח לשחרר את עצמו בזכות טבעתו הישנה, שהתמלאה מחדש הודות לג'ורדן. ללא כל כוונה, סטוארט עזר לשחרר גם רוצח סדרתי וגם טרוריסט, ורק כאשר ג'ורדן התעמת מולו הבין כי ה"מהפכנים" אותם שחרר לחופשי מתכוונים לרצוח חפים מפשע.
ביוגרפיה בדיונית > אודיסיאה קוסמית

לאחר מכן, סטוארט עזב לחלל, שם השתתף במיני סדרה "אודיסיאה קוסמית" וכשל במניעת השמדתו של כוכב הלכת זנשי בידי אווטאר של משוואת האנטי-חיים. האירוע עורר את חמתו של הצייד ממאדים, שהיה איתו לכל אורך הדרך. סדרת טרגדיות זו השאירה את סטוארט כשהוא אדם שבור על גבול ההתאבדות, ועזר ליצור את דמותה של הנבלה פאטאליטי. מאז, ז'ון ז'ונס למד לסלוח לו, אם כי מתוך נימוס.
ביוגרפיה בדיונית > גרין לנטרן: מוזאיקה

סטוארט סלח לעצמו על שגיאותיו בעבר והפך לדמות בוגרת, חזקה ומורכבת יותר כאשר קיבל על אחריותו את עולם המוזאיקה - אסופת קהילות מכוכבי לכת רבים שהובאו לאואה בידי שומר מטורף שפלש למוחו של סטוארט. אף על פי שבתחילה היה מריר והתנגד למשימה זו, סטוארט התגבר על כך ובעזרת האינטלקט שלו ודרך חשיבתו הלא קונבנציונלית עיצב את אותו עולם לחברה חדשה והפך בסופו של דבר לשומר האנושי הראשון ביקום, הידוע בשם "מאסטר בילדר" (Master Builder, הבנאי העילאי). כפרס על רמה נשגבת כזו של בינה, סטוארט זכה להתאחד עם אשתו המנוחה, קאטמה טוי. אולם, טרגדיה הכתה שוב, וג'ורדן - אחוז דיבוק בידי פאראלקס - השמיד את שומרי היקום ואת סוללת הכוח הראשית, בכך גזל מסטוארט את כוחותיו ואת אשתו שאך זה חזרה מן המתים.
ביוגרפיה בדיונית > דארקסטארס ומעבר

בעקבות דמדומי הברקת והתמוטטותו של החיל, סטוארט גויס בידי המפקחים לפקד על דארקסטארס - כוח בין-גלקטי נוסף של שומרי שלום. בהשתמשו במשאבים השונים שתחת פיקודו, סטוארט עזר לפנות את ערי המוזאיקה מאואה לפני השמדתה ושירת את דארקסטארס בהצטיינות עד אשר נותר משותק בידי הנבל גרייבן בכוכב ראאן. בסופו של דבר, רגליו של סטוארט שבו לתפקודם המלא כמתנת פרידה מג'ורדן כשזה הקריב את חייו כדי להשמיד את אוכל-השמשות ולהצית מחדש את אור השמש בסוף אירועי הלילה האחרון משנת 1996. כתוצאה מכך שג'ורדן ריפא אותו, סטוארט החל להפגין סימני התפרצות של אנרגיה מכפות ידיו בשלושה מקרים שונים. אף על פי שבתחילה סירב לקבל לרשותו טבעת כוח נוספת, הוא לבסוף הסכים לקבל את זו שהופקדה בידי קייל ריינר על ידי ג'ורדן העתידי לאחר שזה נסע קדימה בזמן.
ביוגרפיה בדיונית > גרין לנטרן: לידה מחדש

עם חזרתם של ג'ורדן ושומרי היקום, חיל הפקחים הירוקים אורגן מחדש. בכל סקטור בחלל מוצבים כעת שני פקחים ירוקים, וג'ורדן וסטוארט חולקים בהגנה על סקטור 2814, כדור הארץ. עם התפרקות ליגת הצדק לאחר מאורעות משבר זהות משנת 2004, כולל השמדת מגדל השמירה שעל הירח, סטוארט החל לשחק תפקיד גדול יותר ביחסים בין גיבורי העל, ועבד במשותף עם חברי הליגה.
בתחילת אירועי "שנה לאחר מכן", ג'ורדן אומר לחץ הירוק שסטוארט נמצא במשימה סודית מחוץ ובתוך הכוכב. כאשר ג'ורדן מגלה שסטוארט נלכד בידי אמון סור ולוראג, הוא יוצא להצילו. הדבר מוביל לעימות עם אמון סור, שמתגלה כבנו של אבין סור, הגרין לנטרן שהוצב בסקטור הארץ לפני ג'ורדן. במהלך הקרב, אמון סור מקבל טבעת כוח מחיל סינסטרו ונעלם.
בחוברת Justice League of America Vol.2 #7, סטוארט ווונדר וומן מעצבים את מפקדתם החדשה של ליגת הצדק, "ההיכל". מאוחר יותר, סטוארט שב לתפקידו כגרין לנטרן בקבוצה לבקשתו של ג'ורדן.